**Poštovani predsjedniče Skupštine,**

**poštovane dame i gospodo poslanici,**

**poštovane kolege,**

Iza nas je teška godina koju su pratili brojni izazovi.

Manje stranih direktnih investicija i manja kreditna aktivnost banaka, od očekivane, donijeli su manju likvidnost ekonomiji i manje budžetske prihode.

Rashodi po osnovu penzija, plata i socijalnih davanja su povećani i prevazišli su planirane. Dodatna sredstva bila su potrebna za restrukturiranje Željezare, plaćanje garancija i isplatu socijalnog programa.

Istovremeno su povećani rizici od širenja nestabilnosti zbog dužničke krize u euro zoni i rizici naplate izdatih garancija.

Sa svim ovim izazovima i rizicima smo se uspješno izborili.

Danas, pred kraj godine, mogu reći da smo ostvarili dobre rezultate.

* Obezbijedili smo sredstva za isplatu svih budžetskih obaveza, bez budžetskog rebalansa (drugu godinu za redom). Sve finansijske međunarodne i domaće obaveze su izvršene.
* Ojačali smo fiskalnu stabilnost.
* Obezbijedili smo stabilne prihode po osnovu kljucnih poreskih oblika, a aktivnostima na suzbijanju sive ekonomije poboljšana je naplata poreskih prihoda.
* Budžetska disciplina je unaprijeđena, a mjere štednje i racionalizacije doprinijele su učinkovitijem trošenju novca poreskih obveznika.
* Ojačali smo funkciju unutrašnje revizije, sa ciljem obezbjeđenja boljih rezultata i veće vrijednosti za novac poreskih obveznika.
* Definisali smo strukture za efikasno upravljanje fondovima Evropske unije.
* U kontinuitetu smo sprovodili strukturne reforme i unapređivali poslovni ambijent.
* Sve preduzete aktivnosti doprinijele su ostvarenju projektovanih stopa rasta ekonomije, rastu izvoza i smanjenju nezaposlenosti.
* Međunarodne institucije potvrdile su napredak. Evropska Komisija, MMF, SB i kreditne rejting agencije prepoznale su dobru ekonomsku i fiskalnu politiku Vlade i Minsitarstva finansija.
* U godini kada su mnoge države Evrope pogoršale svoju poziciju, Crna Gora je stabilizovala kreditni rejting i značajno napredovala u indikatorima kojima se mjeri poslovna klima i percepcija korupcije.
* Svjetska banka je opredijelila značajna povoljna sredstva kao podršku našim reformama, a MMF je ponudio programe predostrožnosti koji za Crnu Goru znače dodatnu sigurnost.

Ostvareni rezultati jačaju stabilnost i kredibilitet, a jačaju i vjeru da, uprkos brojnim problemima, možemo stvoriti dobre osnove za dinamičan ekonomski razvoj i poboljšanje životnog standarda.

Naredna, 2012. godina biće posebno izazovna.

Projektovana ekonomska kretanja u državama euro zone i našim najvažnijim ekonomskim partnerima nijesu ohrabrujuća. Raste rizik od nove recesije u Evropi. U najboljem slučaju, većina država u Evropi će zabilježiti nizak ekonomski rast ili stagnaciju. Jasno je da Evropa nije suočena samo sa dužničkom krizom, već i sa ozbiljnim problemima u bankarskom sektoru. Usljed toga, priliv kapitala putem stranih direktnih investicija i bankarskog sektora biće sporiji i “skuplji”, a međunarodna tržišta “zatvorenija”.

Crna Gora, kao mala i otvorena ekonomija, veoma je zavisna od međunarodnog okruženja. Egzogeni šokovi mogu negativno uticati na ekonomske prilike i javne finansije. Toga smo bili svjedoci krajem 2008. i tokom 2009. godine.

Zato je posebno važno da stvorimo uslove za realizaciju započetih i najavljenih projekata u privatnom i javnom sektoru i, u saradnji sa multilateralnim finansijskim institucijama, smanjimo zavisnost od međunarodnog komercijalnog tržišta.

U tom kontekstu, Zakon o budžetu za 2012. godinu je jedan od najvažnijih dokumenata, koji će trasirati pravac državne politike javnih finansija i opšteg okvira ekonomske politike.

Uvažene dame i gospodo poslanici,

Budžet za 2012. godinu ima jasne ciljeve i poruke.

Predloženi budžet za 2012. godinu obezbjediće (pred)uslove za nastavak ekonomskog oporavka i nastavak integracionih procesa, što su apsolutni prioriteti državne politike.

Budžet će obezbijediti jačanje fiskalne i finanijske stabilnosti Crne Gore, a istovremeno će omogućiti izvršavanje svih obaveza i efikasno funkcionisanje državnih institucija.

Poboljšanjem ključnih parametara fiskalne politike, Crna Gora se svrstava u jednu od rijetkih država u Evropi koja zadovoljava fiskalne Mastritske kriterijume.

Prosječni nivo deficita u državama EU u 2012. će iznositi 3.2%BDP-a, a visina državnog duga će premašiti 86% BDP-a.

U Crnoj Gori budžetski deficit je predviđen da iznosi 1.25% BDP-a, što je za oko 2 procentna poena „bolje“ od evropskog prosjeka.

Državni dug u Crnoj Gori će naredne godine iznositi 46.9% BDP-a, što je skoro upola manje od evropskog prosjeka. Naše fiskalne performanse će naredne godine biti bolje od većine država Evropske unije.

Bez obzira što je državni dug Crne Gore značajno niži od većine država u EU, naše opredeljenje je da ga smanjimo. Jer dug predstavlja veliki teret za našu budućnost. Godišnji troškovi kamata koje plaćamo iznose 57 miliona eura. To je novac koji poreski obveznici plaćaju za postojeće dugove, za prethodna zaduženja.

Taj trošak predstavlja više od dvije trećine kapitalnog budžeta i 5 puta je veći nego što su sredstva koja ulažemo u turizam, ili dvostruko veći nego što je državna potrošnja za sektor poljoprivrede. Svaki poreski obveznik (stanovnik) plaća godišnje 91 euro po osnovu troškova kamata. I taj novac ne umanjuje ni euro našeg duga.

Troškovi kamata umanjuju mogućnost poboljšanja životnog standarda, kao i mogućnost investiranja za budućnost.

Zato moramo budžetske uštede i povećane prihode opredijeliti za smanjenje deficita i državnog duga. Zato moramo poboljšati rejting, profil duga i plaćati manje kamate.

Svaka druga alternativa je nepravedna prema poreskim obveznicima i bila bi ekonomski veoma opasna.

Prema procjenama Evropske komisije, prosječan dug u EU će porasti na preko 100% BDP-a do 2015. Budžetom za 2012. je definisan jasan srednjoročni plan kojim se znatno smanjuje deficit i ostvaruje primarni suficit, a već od 2013. ostvaruje balansiran budžet i smanjuje državni dug. Do kraja 2014. godine državni dug bi trebao da bude smanjen za 4 procentna poena, tj. na ispod 43% BDP-a.

Na taj način, šaljemo jasnu poruku međunarodnoj političkoj i posebno finansijskoj zajednici da vodimo odgovornu fiskalnu politiku. Sa parametrima koje smo definisali, Crna Gora će se svrstati u nekoliko najkredibilnijih država u Evropi. Poštovanje ovih parametara značilo bi manje duga, manje troškova kamata, više (sredstava) za budućnost Crne Gore.

U vremenu koje dolazi, a koje će karakterisati izuzetna nestabilnost, ovako definisan budžet je i preduslov za održivi ekonomski rast.

Ekonomski rast je najefikasnije sredstvo za borbu sa krizom, nezapošljenošću, deficitom i dugom. Istovremeno, rast je najefikasnije sredstvo za poboljšanje životnog standarda i obezbjeđenje bolje budućnosti.

Zato je važno da ekonomsku aktivnost dinamiziramo. To ćemo učiniti kroz stabilan i snažan budžet koji će biti podrška novom investicionom ciklusu.

Budžet za 2012. je baziran na projekciji realnog ekonomskog rasta od 2%, a nominalni rast je projektovan na 4%. Ovo je konzervativnije od posljednjih procjena MMFa i SB, čime pokazujemo dodatnu ozbiljnost i odgovornost.

Fiskalnu konsolidaciju ćemo nastaviti na rashodnoj strani. Budžetska potrošnja je smanjena u nominalnom i realnom iznosu. Ukupna planirana budžetska potrošnja za 2012. godinu iznosi 1.252 miliona eura, što je 26 miliona eura manje nego što je procjena javne potrosnje koja će biti ostvarena 2011. godine.

U relativnim iznosima državna potrošnja je smanjena sa 38,3% BDP-a na 36,8% BDP-a, dakle za 1,5% BDP-a. Zajedno sa procijenjenom potrošnjom opština, ukupna konsolidovana javna potrošnja će 2012. godine iznositi ispod 40% BDP-a.

Smanjenjem državne potrošnje, ispod 40% BDP-a, ostvarujemo još jedan važan cilj fiskalne politike, koji znači manji teret države za poreske obveznike i koji će nam omogućiti zadržavanje konkurentne poreske politike. Srednjoročni cilj je smanjenje tekuće potrošnje na nivo ispod 35% BDP-a i stvaranje prostora za povećanje kapitalnih investicija, u funkciji bržeg ekonomskog rasta.

Iako je planirano smanjenje tekuće potrošnje, budžet je zadržao razvojnu komponentu. Obezbijeđena su sredstva za donošenje prostornih planova, podršku poljoprivredi i promociji Crne Gore kao turističke i investicione destinacije. Značajna sredstva su opredijeljena za kapitalne projekte, a planirano je potpisivanje aranžmana sa međunarodnim institucijama za infrastrukturne projekte, projekte u oblasti nauke, obrazovanja i zdravlja.

Sve ove aktivnosti treba da nas pripreme za novi investicioni ciklus i doprinesu ubrzanju ekonomskog razvoja.

Najveće povećanje budžetskih rashoda za 2012. godinu odnosi se na: penzije, socijalna davanja, zarade i kamate. U odnosu na 2011. godinu rashodi za penzije su uvećana za 25 miliona eura, za socijalna davanja 5 miliona eura, a za kamate 11 miliona eura. Predviđeno je povećanje zarada na osnovu Opšteg kolektivnog ugovora koje kumulativno za 2011. i 2012. godinu iznosi 12 miliona eura.

Apsolutni i relativni udio ovih rashoda je visok, a ova tzv. „mandatorna“ i, po pravilu, rigidna potrošnja predstavlja osnovni izazov na rashodnoj strani, jer čini preko 70% ukupnih rashoda.

Povećanja ovih kategorija su nužno značila obavezu značajnog smanjenja svih drugih nemandatornih troškova. U tom smislu potrošnja koja nije zakonom „fiksirana“ je smanjena oko 25%. Najznačajnija smanjenja budžetskih rashoda odnosi se na troškove za: subvencije, ugovorene usluge, nabavku opreme, telefon, reprezentaciju i službena putovanja.

Važan fokus naredne godine biće na strani budžetskih prihoda. Zato dozvolite da detaljnije objasnim pravce buduće politike.

Budžetski prihodi su planirani u iznosu od 1.210 miliona, što je za 40 miliona više u odnosu na plan za 2011 godinu.

Povećanje prihoda biće rezultat rasta ekonomije, proširenja poreske osnovice i smanjenja sive ekonomije. Zacrtano povećanje poreskih prihoda je ambiciozan zadatak koji smo postavili. Posebno imajući u vidu opšti ekonomski ambijent koji će karakterisati nelikvidnost i smanjeno kreditiranje, kao i to da uporedni podaci o visini prihoda u odnosu na BDP i prihode *per capita* svrstavaju Crnu Goru u države sa efikasnijom poreskom naplatom.

Želim i ovom prilikom da naglasim da Crna Gora mora zadržati i dodatno unapređivati imidž atraktivne investicione destinacije, kako bismo zadržali postojeće i motivisali nove investicije, što će očuvati postojeća i podstaći otvaranje novih radnih mjesta. U tom smislu, konkurentna i konzistentna poreska politika je presudna.

Upravo smo u tom dijelu poslali ispravan signal investitorima. Nijesmo pravili ishitrene korake, preduzimali populističke mjere i ugrozili povjerenje, već smo ostali na liniji naše politike da ne povećavamo osnovne poreske stope. Istovremeno smo povećali poresko opterećenje na imovinu koja nije u funkciji stvaranja dohotka, posebno na sekundarne objekte, i gradjevinsko zemljište koje nije privedeno namjeni, upotrebu putničikih motornih vozila, plovnih objekata i letilica.

U dijelu akcizne politike, predložili smo povećanje akcize na cigarete i alkohol, smanjenje na dizel gorivo i uvođenje akcize na gazirana pića sa dodatkom šećera i kafu. Neto efekat predloženih mjera je na nivou izmedju 13-15 miliona eura.

Razumijem da niko nije srećan zbog povećanja akciza. Za takvu politiku ne dobijate simpatije i podršku. Ali snažno vjerujem da je promjena akciznog sistema koju predlažemo korak u pravom smjeru. Ova reforma ne znači samo više prihoda, već i veće opterećenje proizvoda čija potrošnja ima ili može imati negativne eksternalije. Siguran sam da je akcizna politika u interesu građana, budžeta i crnogorske ekonomije.

Imajući u vidu projektovano povećanje prihoda u 2012. godini, koje je bazirano na rastu ekonomije, proširenju poreske osnovice i smanjenju sive ekonomije, prioriteti u poreskoj politici za 2012. biće:

* Nastavak unapređenja i promovisanje konkurentnosti poreskog sistema (kroz: zakonska rješenja, veću efikasnost administracije, ukidanje sitnih poreza, ukidanje odbitaka i izuzeća), sa ciljem privlačenja novih poreskih obveznika;
* U Vladinoj proceduri je izmjena zakona o obaveznom socijalnom osiguranju, kojim predlažemo rješenja koja će doprinijeti boljem poreskom sistemu, i to kroz:

- Uvođenje maksimalne osnovice za doprinose obaveznog socijalnog osiguranja, čime će se naš poreski sistem učiniti dodatno atraktivnim za nove poreske obveznike. Istovremeno, predložićemo povećanje praga na koje se obračunavaju doprinosi sa 43 na 50 000, čime proširujemo poresku osnovicu.

- Uvođjenje koncepta oporezivog dohotka kao osnovice za poreze i za doprinose za obavezno socijalno osiguranje, što će imati pozitivan efekat u smislu rasterećenje nižih kategorija „paušalaca“ i većeg doprinosa za više kategorije „paušalaca“.

* Takođe ćemo predložiti usklađjivanje Zakona o porezu na dobit i Porezu na dohodak fizičkih lica, u dijelu usaglašavanja sa EU pravilima državne pomoći. Predvidjeli smo da za nedovoljno razvijene opstine oslobodjenje na porez na dobit i dohodak za prve tri godine bude 100%, a za preostalih 5 godina 50%.
* Izmjenama podzakonskih akata predvidjecemo podnosenje poreskih prijava elektronskim putem (porez na dobit, poreza na dodatu vrijednost, akciza, i porez na dohodak fizickih lica).

Dodatne konkretne aktivnosti koje ćemo sprovoditi ogledaju se u: jacanju administrativnih kapaciteta, efikasnijoj koordinaciji, uvodjenje novih tehnologija za kontrolu poreskih obveznika (GPRS, video nadzor granicnih prelaza), oštrije kaznene mjere i nastavak kampanje za edukaciju poreskih obveznika.

Svim ovim unapredjenjima poreskog sistema, uz efikasnu koordinaciju državnih organa u primjeni kaznenih politika, proširićemo poresku osnovicu i smanjiti sivu ekonomiju.

Imajući u vidu da siva ekonomija ugrožava konkurentnost, ugrožava ljude i biznise koji pošteno rade i koji su odgovorni poreski obveznici, moramo je smanjiti na najmanju moguću mjeru. Oni koji plaćaju poreze ne smiju osjećati da su kažnjeni. Oni koji ne plaćaju moraju strahovati od visokih kazni i odgovornosti.

Povećanje poreskih prihoda pomoći će nam u smanjenju budžetskog deficita. Budžetski deficit je planiran u iznosu od 42 miliona eura, odnosno 1,25% BDP-a i smanjen je za 41 milion u odnosu na plan za 2011. godinu. Ovo znači ostvarenje primarnog suficita od 0,45% BDP u 2012. godini (tekući prihodi budžeta će biti za oko 15 miliona eura veći od rashoda koji su umanjeni za kamate).

Zato je budžet za 2012. godinu i odlučan korak ka postizanju budžeta bez deficita u 2013. i budžetskog suficita od preko 1% BDP-a u 2014. godini, što smo zacrtali srednjoročnim budžetskim okvirom.

Kapitalni budžet planiran je u iznosu od 70 miliona eura, odnosno 2,1% BDP-a, što je na realnom nivou izvršenja u prethodnim godinama. Istovremeno, pored sredstava planiranih budžetom, postoji mogućnost povlačenja dodatnih sredstava za projekte koje finansiraju međunarodne finansijske institucije, a koji su već potpisani i na raspolaganju Vladi.

Uz kapitalne rashode lokalnih samouprava ukupan kapitalni budžet u 2012. godini može dostići oko 4% BDP-a. Prethodno navedeno znači da Crna Gora poštuje zlatno fiskalno pravilo, jer su kapitalni rashodi veći od deficita za najmanje 28 miliona ili oko 1% BDP-a.

Zaduženje je planirano u iznosu od 230 miliona eura (uključujući i povoljna sredstva Svjetske banke za koja smo već potpisali ugovor). Sredstva finansiranja će biti usmjerena na: otplatu glavnice kredita (125 miliona eura), finansiranje deficita (43 miliona eura), kao i na uspostavljanje fiskalnih rezervi (oko 60 miliona eura).

Državni dug će na kraju 2012. godine iznositi 46.9% BDP-a, a najveći dio rasta duga se odnosi na stvaranje fiskalnih rezervi. Fiskalne rezerve potreban su instrument odgovornim državama, posebno u neizvjesnom spoljnjem okruženju. U perspektivi, fiskalne rezerve treba da postanu formalni instrument javnih finansija, kojim će se, po ugledu na dobru međunarodnu praksu, upravljati sa jasno određenim pravilima, a njihovo eventualno korišćenje biće restriktivno i samo u rijetkim ekstremnim uslovima.

Garancije su planirane u iznosu od 10 miliona eura i namijenjene su za infrastrukturne projekte. Uz redovno servisiranje postojećih obaveza na koje je država izdala garancije, ovim smanjujemo relativnu fiskalnu izloženost i rizik.

Smanjenje državne potrošnje, deficita, javnog duga i nivoa garancija uz stvaranje fonda fiskalnih rezvervi jeste preduslov i za poboljšanje kreditnog rejtinga, što bi pozitivno uticalo na ukupnu ekonomiju. Poboljšanje kreditnog rejtinga značilo bi manje troškove zaduživanja, za građane, privredu i državu, i bilo bi snažan podsticaj za nove investicije.

Sumarno, budžetsku politiku za 2012. karakterišu sljedeći elementi:

* Bazirana je na realnom rastu ekonomije od 2%, uz stvaranje uslova da ekonomski rast bude dinimiziran u 2013. i 2014. godini na 3.5%, odnosno 4% resprektivno.
* Predviđeno je nominalno i realno smanjenje državne potrošnje. Po prvi put, konsolidovanu državnu potrošnju smanjujemo na ispod 40% BDP-a.
* Srednjoročnim budžetskim okvirom je definisano smanjenje tekuće državne potrošnje na ispod 35% BDP-a, čime će se stvoriti prostor za povećanje kapitalnih investicija na nivo od 5% BDP-a.
* Predviđeno je povećanje budžetskih prihoda za preko 40 miliona eura u odnosu na 2011. godinu, sa akcentom na proširenje poreske osnovice i smanjenje sive ekonomije.
* Budžetski deficit je smanjen na 1.25% BDP-a, uz ostvarenje primarnog budžetskog suficita, a javni dug će na kraju godine iznositi 46,9% BDP-a. Ovi parametri Crnu Goru svrstavaju u rijetke države, u Evropi, koje će poštovati fiskalne Mastritske kriterijume.
* Za 2013. godinu planiran je izbalansiran budžet, a u 2014. godini suficit od preko 1% BDP-a, čime se stvaraju uslovi za smanjenja državnog duga.
* Implementiramo princip poštovanja zlatnog fiskalnog pravila što će podrazumijevati da (buduća) neto zaduženja ne mogu biti veća od iznosa kapitalnih investicija.
* Istovremeno, gradimo fond fiskalnih rezervi što je posebno važno za jačanje stabilnosti i kredibiliteta fiskalne politike.

Poštovane dame i gospodo,

U najkraćem, Crna Gora izgrađuje konzistentnu fiskalnu politiku. Konzistentnost podrazumijeva nastavak fiskalne konsolidacije, smanjenje deficita i stvaranje uslova za smanjenje državnog duga, uz obezbjeđenje fiskalnih rezervi.

Konzistentnost podrazumijeva i da osnovne poreske stope (PDV, porez na dobiti i dohodak), po kojima je Crna Gora prepoznata kao konkurentna investiciona destinacija, zadržimo na istom nivou. Istovremeno, proširenjem poreske osnovice i smanjenjem sive ekonomije, kao i većom naplatom poreza na imovinu i koncesije, povećaćemo ukupne budžetske prihode.

Jačanjem kredibiliteta fiskalne politike, uz tješnju saradnju sa međunarodnim finansijskim institucijama, jačamo stabilnost. Uz nastavak strukturnih reformi i unaprijeđenje poslovnog ambijenta i efikasnosti administracije, stvaramo osnove za dinamičniji rast. To treba i to jeste prioritet ekonomske politike koju će sprovoditi Vlada u narednom periodu.

Predlog budžeta za 2012. je najbolji odgovor koji možemo ponuditi na ekonomske izazove sa kojima se suočava Evropa, a time i Crna Gora. Budžet za 2012. godinu treba da bude posmatran i kritikovan u širem kontekstu i uvažavajući srednjoročnu perspektivu.

Važni su kratkoročni ciljevi koje smo definisali, ali je još važniji definisani pravac ka konkurentnoj i dinamičnoj ekonomiji, koja je omeđena fiskalno odgovornom i konzistentnom politikom.

Uvjeren sam da Budžet za 2012. godinu predstavlja čvrsti oslonac za dugoročni ekonomski prosperitet.

Vjerujem da će to i današnja rasprava potrvrditi i da će Skupština podržati Predlog Zakona o budžetu za 2012.

Hvala Vam.